ÆGTESKAB — hos nogle vækker ordet positive følelser. Hos andre kan det dog fremkalde en indre smerte. „Det er som om jeg er skilt rent følelsesmæssigt,“ sukker en kvinde. „Jeg føler mig hele tiden overset og ensom.“
Hvad får to mennesker der engang har lovet at vise hinanden kærlighed og omsorg, til at glide fra hinanden? Det gør blandt andet manglende viden om hvad ægteskabet indebærer. „Vi går ind i ægteskabet uden at have fået den mindste oplæring,“ siger en medicinsk skribent.
Det bekræftes af en undersøgelse foretaget af The National Marriage Project ved Rutgers University i New Jersey, USA. „Mange af dem der er med i denne undersøgelse, er vokset op hos forældre der enten var fraskilte eller ulykkeligt gift,“ skriver lederne af forskningsprojektet. „De ved nøjagtig hvad et dårligt ægteskab er, men de har ikke så meget begreb om hvad et godt ægteskab vil sige. Nogle af dem kan kun beskrive et godt ægteskab som ’det modsatte af mine forældres’.“
Er kristne fri for ægteskabelige problemer? Nej. Faktisk var der i det første århundrede nogle kristne som fik at vide at de måtte ’holde op med at søge at blive løst’ fra deres ægtefælle. (1 Korinther 7:27) Da begge parter i et ægteskab er ufuldkomne, vil der uvægerlig komme problemer. Men der er hjælp at hente. Ægtepar kan styrke deres forhold ved at gøre brug af Bibelens principper.
Sandt nok er Bibelen ikke en håndbog om ægteskabet. Men da den er inspireret af Gud, som har indstiftet ægteskabet, kan vi forvente at de principper den indeholder, er praktisk anvendelige. Gennem profeten Esajas har Jehova Gud sagt: „Jeg, Jehova, er din Gud, den som lærer dig hvad der gavner, den som fører dig ad den vej du skal gå. Hvis blot du gav agt på mine bud! Da ville din fred blive som floden, og din retfærdighed som havets bølger.“ — Esajas 48:17, 18.
Er den kærlighed du og din ægtefælle engang havde til hinanden, kølnet? Føler du dig fanget i et kærlighedsløst ægteskab? En kvinde der har været gift i 26 år, har sagt: „Den smerte man føler i sådan et forhold, kan næsten ikke beskrives. Den er der hele tiden og overskygger alt.“ Men i stedet for blot at affinde sig med situationen, hvorfor så ikke gøre noget ved den? Den næste artikel vil vise hvordan bibelske principper kan motivere ægtepar til at styrke deres ægteskab.